Björgólfur Jóhannsson , tímabundinn forstjóri Samherja , og Þorsteinn Már Baldvinsson , sem steig niður úr forstjórastólnum tímabundið í nóvember . Samherji Björgólfur Jóhannsson , starfandi forstjóri Samherja , segir í bréfi til starfsmanna fyrirtækisins sem birt er á heimasíðu þess í dag , að hann geti upplýst um að rannsókn norskrar lögmannsstofu , sem Samherji réð til að rannsaka fyrirtækið , miði ágætlega . Vonast sé til að niðurstöður hennar liggi fyrir snemma á komandi ári . Markmið Samherja sé að standa af sér storminn og komast í gegnum hann . Í bréfinu segist hann vita að sumir starfsmenn hafi viljað að Samherji myndi svara ásökunum á hendur fyrirtækinu af meiri krafti . „ Ekki velkjast í vafa um að við munum leiðrétta allar rangfærslur um félagið . Við erum bara rétt að byrja . “ Björgólfur segir að Samherjamálið svokallaða , sem snýst um meintar mútugreiðslur , peningaþvætti og skattasniðgöngu fyrirtækisins , hafi ekki haft teljandi áhrif á rekstur Samherjasamstæðunnar . Það sé vöxtur í sölu og veiða og vinnsla gangi vel . „ Þá hafa samstarfsaðilar okkar hér heima og erlendis staðið með félaginu . Það er baráttuhugur í stjórnendum Samherja á öllum vígstöðum og við erum sannfærð um að framtíð fyrirtækisins sé björt . “ Efast um mútugreiðslur Fyrir rúmri viku síðan sagði Björgólfur , sem þá var í viðtali við norska viðskiptablaðið Dagens Næringsliv , að hann efist um „ að nokkrar mútugreiðslur hafi átt sér stað eða að fyrirtækið sé eða hafi verið flækt í nokkuð ólögmætt . “ Þar sagði hann enn fremur að hann telji að Jóhannes Stefánsson , sem starfaði hjá Samherja í Namibíu fram á mitt ár 2016 og uppljóstraði um viðskiptahætti fyrirtækisins þar , hafi verið einn að verki þegar kom að greiðslum sem stæðust ekki skoðun . Auglýsing Þegar Björgólfur var spurður um greiðslur til félags skráð í Dubaí í eigu James Hatuikulipi , fyrrverandi stjórnarformanns namibísku ríkisútgerðarinnar Fischor , sem héldu áfram fram á árið 2019 sagði hann að ekkert benti til þess að þær greiðslur væru ólöglegar . Björgólfur reiknar með því að hann muni ljúka hlutverki sínu sem tímabundinn forstjóri Samherja á fyrsta ársfjórðungi ársins 2020 . Það þýðir væntanlega að til standi að Þorsteinn Már Baldvinsson , sem steig tímabundið til hliðar sem forstjóri eftir að viðskiptahættir Samherja í Namibíu voru opinberaðir í síðasta mánuði , eigi að snúa aftur í stólinn á þeim tíma . Málsvörn Samherja í málinu hingað til hefur fyrst og fremst byggst á þeirri línu sem Björgólfur fetar í viðtalinu . Í umfjöllun Kveiks , Stundarinnar , Wikileaks og Al Jazeera kom fram að mútugreiðslur til ráðamanna í Namibíu hafi staðið yfir fram á árið 2019 , en Jóhannes Stefánsson lét af störfum hjá Samherja í júlí 2016 . Þar sagði að þær hefðu numið 1,4 milljarði króna hið minnsta . Þegar er búið að handtaka og ákæra Bernhard Esau , fyrrverandi sjávarútvegsráðherra Namibíu , Sacky Shanghala , fyrrverandi dómsmálaráðherra Namibíu , og fjóra aðra menn fyrir að hafa þegið 103,6 milljónir namibískra dollara , jafnvirði 860 milljóna íslenskra króna , í greiðslur fyrir að tryggja félögum tengdum Samherja eftirsóttan kvóta í landinu . Auk Shanghala og Esau voru James Hatuikulipi , sem hætti sem stjórnarformaður namibísku ríkisútgerðarinnar Fishcor nýverið , Tamson ' Fitty ' Hatuikulipi , tengdasonur Esau , Ricardo Gustavo , samstarfsmaður hans og Pius Mwatelulo , sem einnig tengist Hatuikulipi fjölskylduböndum , ákærðir . Jóhannes ræddi viðbrögð Samherja við málinu í Kastljósi fyrr í þessum mánuði og sagði að fyrirtækinu væri „ velkomið að reyna að villa um fyrir fólki “ . Hann væri bara ábyrgur fyrir 20 - 30 prósemt af þeim mútugreiðslum sem greiddar hefðu verið til ráðamanna í Namibíu fyrir aðgang að kvóta áður en að hann hætti störfum hjá fyrirtækinu . Samherjamálið er til rannsóknar á Íslandi , í Noregi , í Namibíu og Angóla . Í síðustu viku var greint frá því að fulltrúar héraðssaksóknara hefðu átt fund með fulltrúum Økokrim , efnahags - og umhverfisglæpadeild norsku lögreglunnar , og ýmsum stofnunum í Namibíu , í Haag í Hollandi í vikunni á undan vegna Samherjamálsins . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .